Α’ ΕΠΕΙΣΟΔΙΟ (στ. 437 – 575)

**Από τον πρόλογο στο Α’ Επεισόδιο**

Στον πρόλογο η Ελένη μαθαίνει από τον Τεύκρο ότι ο Μενέλαος ζει. Στην πάροδο μοιράζεται την αγωνία και τα βάσανά της με τις Ελληνίδες αιχμάλωτες που τη συντροφεύουν (ο χορός του δράματος) και μπαίνουν μέσα στο παλάτι προκειμένου να ζητήσουν πληροφορίες από την αδερφή του Θεοκλύμενου, τη μάντισσα Θεονόη, σχετικά με την τύχη του Μενέλαου. Η σκηνή αδειάζει, κατά παρέκκλιση, καθώς ο χορός δεν αποχωρεί συνήθως από την ορχήστρα, για λόγους δραματικής οικονομίας, ώστε να μη γίνει αμέσως αντιληπτή η παρουσία του Μενέλαου. Ένα κλίμα αδημονίας είναι διάχυτο στους θεατές σχετικά με την εξέλιξη της υπόθεσης. Και τότε, ένα νέο πρόσωπο εμφανίζεται αναπάντεχα στη σκηνή. Από πού έρχεται; Γιατί μοιάζει με ζητιάνο; Το πρόσωπο αυτό συστήνεται στους θεατές, προκαλώντας έκπληξη στο άκουσμα της ταυτότητάς του. Δεν είναι άλλος από το Μενέλαο! Με την είσοδο του Μενέλαου, αρχίζει το Α' Επεισόδιο.

**Ορολογία**

Επεισόδιο < ἐπί + εἴσοδος = η είσοδος του υποκριτή που έρχεται να προστεθεί στην είσοδο του χορού, δηλ. η είσοδος του υποκριτή για να συναντήσει τον χορό. Ανήκει στα κατά ποσόν μέρη της τραγωδίας και μάλιστα στα επικά-διαλογικά.

Τα επεισόδια χωρίζονται μεταξύ τους με τα λυρικά μέρη / τραγούδια που εκτελεί ο χορός. Μεταξύ του προλόγου και του Α’ Επεισοδίου παρεμβάλλεται η πάροδος, με την οποία κάνει την είσοδό του στην ορχήστρα ο χορός.

Τα επεισόδια θυμίζουν τις πράξεις του σύγχρονου δράματος, οι οποίες αλλάζουν κάθε φορά που πέφτει η αυλαία.

Ο Ευριπίδης καινοτομεί και απομακρύνει με το τέλος της παρόδου τον χορό από την ορχήστρα, ώστε να βρεθεί μόνος του ο Μενέλαος μπροστά στη θύρα του παλατιού και να ανοίξει ο δρόμος προς την αναγνώριση.

**Τα κατά ποιόν μέρη της τραγωδίας στο Α’ Επεισόδιο**

1. **ΜΥΘΟΣ**: ο Μενέλαος φτάνει ρακένδυτος ναυαγός μπροστά στη θύρα του παλατιού του Πρωτέα, ζητά βοήθεια και η γερόντισσα θυρωρός τον προειδοποιεί για τον κίνδυνο που διατρέχει ως Έλληνας προσπαθεί να τον διώξει και του αποκαλύπτει την παρουσία της Ελένης
2. **ΟΨΙΣ**

α. σκηνογραφία: βρισκόμαστε μπροστά στη θύρα του παλατιού (η πρόσοψη της σκηνής παριστάνει ανάκτορο)

β. σκευή: ο Μενέλαος ρακένδυτος (εξυπηρετεί τη δραματική οικονομία η εμφάνισή του, ώστε να μην κινήσει υποψίες στον Θεοκλύμενο)

γ. σκηνοθετικές οδηγίες: η γερόντισσα σπρώχνει τον Μενέλαο, προσπαθώντας να τον διώξει

1. **ΔΙΑΝΟΙΑ**: η αντίθεση ανάμεσα στο είναι και στο φαίνεσθαι, αντιπολεμικό μήνυμα, προστασία των ναυαγών (στ. 507), γνωμικά (στ. 474-6, 491-2, 575)
2. **ΗΘΟΣ**

Ο Μενέλαος είναι ο βασιλιάς της Σπάρτης, ένδοξος νικητής του Τρωικού πολέμου που κατακρημνίστηκε από το βάθρο του και κατάντησε ρακένδυτος ναυαγός, («τάλας ναυαγός»), «ανέστιος (= χωρίς εστία, σπίτι), πλάνης (= περιπλανώμενος)», ξένος σε ξένο τόπο. Έντονη μεταστροφή της τύχης από την ευτυχία στη δυστυχία, άγνοια και αυταπάτη. Αναθεματίζει τη γενιά του (εύχεται να μην είχε γεννηθεί) - ένδειξη δυστυχίας.

Πολέµησε για την Ελένη και κέρδισε στην πραγµατικότητα ένα είδωλο, νικητής και νικηµένος του πολέµου.

Από επικός ήρωας έγινε ένας τραγικός ήρωας.

Καυχιέται ότι ήταν αρχηγός των Ελλήνων στον Τρωικό πόλεμο – ιδιοποίηση της Τρωικής εκστρατείας (κομπασμός Μενέλαου ή το μοτίβο του «καυχησιάρη στρατιώτη»)

Δεν ρωτάει πού είναι, διότι φοράει κουρέλια (υπερηφάνεια και ντροπή)

«Φιλέταιρος» (κοινό στοιχείο με τον Οδυσσέα, όπως και ο νόστος, η περιπλάνηση)

Όταν ακούει τη γερόντισσα να αναφέρει την ύπαρξη της Ελένης στην Αίγυπτο, τον βλέπουμε να αντιδρά με μια αφέλεια, απλοϊκότητα, επιπολαιότητα, (ίσως δειλία). Ο Μενέλαος μπροστά στην κλειστή πόρτα, αρχίζει ένα μονόλογο σε μια ατυχή προσπάθεια να ξεκαθαρίσει την κατάσταση. Η αμηχανία και η σύγχυση στην οποία βρίσκεται, τον κάνουν να απορρίπτει αυτά που ακούει χωρίς έλεγχο - έρευνα, προσπαθεί να τα εξηγήσει με αφελείς σκέψεις. Καταλήγει στο συμπέρασμα ότι πρόκειται περί συνωνυμίας. Ίσως γιατί είναι ανίκανος για σύνθετους συλλογισμούς και παραμένει προσκολλημένος στα φαινόμενα, ίσως γιατί η συνειδητοποίηση της αλήθειας είναι πολύ δύσκολη.

Τα παραπάνω μπορούν να θεωρηθούν ως στοιχεία γελοιοποίησης του Μενέλαου, στοιχεία που προσδίδουν κωμικότητα στο κείμενο.

**Η λειτουργία του Α’ Επεισοδίου**

1. Παρουσιάζεται ο Μενέλαος και αρχίζει η πορεία προς την αναγνώριση
2. Προωθεί την εξέλιξη του μύθου (δραματική λειτουργία): ανατρέπεται η φήμη που παρουσίασε ο Τεύκρος για το θάνατο του Μενέλαου και αποκαλύπτεται η ύπαρξη «δεύτερης» Ελένης στη σπηλιά, που είναι το «είδωλο».
3. Μέσα από τον μονόλογό του ο Μενέλαος δίνει πληροφορίες στους θεατές για το παρελθόν και το παρόν του, τις οποίες δεν μπορούσε κανείς άλλος να δώσει.
4. Παρουσιάζεται η τραγικότητα του Μενέλαου.
5. Προκαλείται αγωνία στους θεατές για το πώς θα συνταιριαστεί η πληροφορία ότι ο Μενέλαος κρατάει σε μια σπηλιά την «Ελένη» με την παρουσία της Ελένης στο παλάτι, έλεος για τον Μενέλαο, τις συμφορές, τον ξεπεσμό του και φόβο για την τύχη του.

**Τραγική ειρωνεία**

Ο Μενέλαος πιστεύει πως έχει αφήσει την Ελένη σε μια σπηλιά, ενώ οι θεατές γνωρίζουν πως η αληθινή Ελένη βρίσκεται μέσα στο παλάτι.

«Είν’ η Ελένη εδώ, του Δία η κόρη;» (στ. 528) «Την έκλεψαν απ’ τη σπηλιά μου;» (στ. 532)

**Η αντίθεση ανάμεσα στο είναι και στο φαίνεσθαι**

1. Ο Μενέλαος είναι ένδοξος βασιλιάς και νικητής της Τροίας κατ’ όνομα, η σωματική του υπόσταση όμως φανερώνει έναν ρακένδυτο ναυαγό.

όνομα –σώμα

1. Η γερόντισσα φαίνεται ότι είναι σκληρή και αποπαίρνει τον Μενέλαο, στην πραγματικότητα όμως συμπαθεί τους Έλληνες.
2. Η Ελένη πιστεύεται, φαίνεται ότι βρίσκεται σε μια σπηλιά, στην πραγματικότητα όμως βρίσκεται μέσα στο παλάτι του Θεοκλύμενου.

δόξα – αλήθεια

**Κωμικά στοιχεία**

Η εμφάνιση του Μενέλαου.

Η Γερόντισσα που τον σπρώχνει και ο Μενέλαος που την παρακαλά.

Οι αφελείς σκέψεις του Μενέλαου μετά την αποκάλυψη της Γερόντισσας ότι η Ελένη είναι μέσα στο παλάτι.

Η απόφασή του να τρέξει να κρυφτεί, αν ο βασιλιάς φανεί σκληρός απέναντι του.

**Γιατί ο Ευριπίδης επιλέγει ως θυρωρό, φύλακα δηλ. του ανακτόρου, μια γυναίκα και μάλιστα γερόντισσα;**

Αν επέλεγε έναν χειροδύναμο και οπλισμένο άντρα, όπως θα ήταν το λογικό, ο Μενέλαος θα τύγχανε εξαρχής μιας άσχημης μεταχείρισης, πιθανόν να τον συνελάμβανε και να τον οδηγούσε στον βασιλιά. Βάζοντας μια γυναίκα στον ρόλο αυτό βοηθάει στην εξέλιξη του μύθου, καθώς η γυναίκα θυρωρός έχει την ευαισθησία που την ωθεί να τον προειδοποιήσει για να τον προφυλάξει και η γερόντισσα θυρωρός αδυνατεί να ασκήσει βία επάνω του. Έτσι διευκολύνεται ο δρόμος προς την αναγνώριση και δε διακόπτεται βίαια.

**Σύγκριση του μονολόγου της Ελένης στον πρόλογο με τον μονόλογο του Μενέλαου στην 1η σκηνή του Α’ επεισοδίου – O μονόλογος του Μενέλαου ως δεύτερος πρόλογος**

Στους δύο μονολόγους υπάρχει κοινή δομή και θεματολογία: γενεαλογία – αυτοσύσταση ήρωα, το παρελθόν και τα καινούρια βάσανα του ήρωα.

Δίκαια μπορούμε να πούμε ότι εδώ έχουμε έναν δεύτερο πρόλογο.

Με μια διαφορά στο ύφος. Στην περίπτωση της Ελένης, η έκθεση των γεγονότων γίνεται «δι' απαγγελίας» ενώπιον των θεατών, δηλ. απευθυνόμενη στους θεατές (π.χ. Τα βάσανά μου θα σας ιστορήσω...)· αντίθετα, τα λόγια του Μενέλαου λέγονται «δια μιμήσεως», αποτελούν γνήσιο μονόλογο, δεδομένου ότι ο ήρωας δεν απευθύνεται σε κάποιο άλλο πρόσωπο, παρά μιλάει στον εαυτό του.

**Σύγκριση του Μενέλαου με τον Τεύκρο**

Πρόκειται για δυο ένδοξους πολεμιστές της Τροίας και νικητές του Τρωικού πολέμου, οι οποίοι περιπλανήθηκαν για πολλά χρόνια (7) μετά τη νίκη τους και έφτασαν ταλαιπωρημένοι και με μια πικρία στην Αίγυπτο, γυρεύοντας βοήθεια. Αν και νικητές νιώθουν νικημένοι. Η διαφορά τους βρίσκεται στην εμφάνισή τους. Ο Τεύκρος εμφανίζεται ως πολεμιστής με τόξο στο χέρι, ενώ ο Μενέλαος ως ρακένδυτος ναυαγός.

**Εργασίες**

1. Πίσω από τις προσωπικές περιπέτειες των τραγικών ηρώων, υπάρχει σταθερό το φόντο του πολέμου. Να εντοπίσετε σημεία του κειμένου όπου διαφαίνεται η στάση του Ευριπίδη απέναντι στον πόλεμο και να προσπαθήσετε να τα συνδέσετε με το ιστορικό πλαίσιο της εποχής (βλ.σελ. 5 σχολ.βιβλίου). Πώς πιστεύετε ότι ένιωθαν οι Αθηναίοι όταν άκουγαν αυτούς τους στίχους και γιατί;

2. Να επισημάνετε τις αναλογίες ανάμεσα στο Μενέλαο και τον Οδυσσέα.

3. Να σχολιάσετε το αντιπολεμικό μήνυμα που μεταφέρει η παρουσία του Μενέλαου στη σκηνή.

**Α’ ΕΠΕΙΣΟΔΙΟ: 1η, 2η, 3η Σκηνή (στ. 437-575)**

**Λειτουργία** α. παρουσιάζεται ο Μεν.

**Ορολογία** (πορεία προς αναγνώριση)

* Επεισόδιοβ. τραγικότητα Μενέλαου

γ. συναισθήματα θεατών

δ. συμβάλλει στην εξέλιξη

**Δομή** του μύθου

|  |  |  |
| --- | --- | --- |
| 1η Σκηνή (στ. 437-494) | 2η Σκηνή (στ. 495-541) | 3η Σκηνή (στ. 542-575) |
| **ΜΟΝΟΛΟΓΟΣ ΜΕΝΕΛΑΟΥ**  (δεύτερος πρόλογος)  Γενεαλογία  Αυτοσύσταση ήρωα  Το παρελθόν του, τα βάσανά του, ο πόλεμος  Το παρόν του ως ναυαγού σε ξένη χώρα. | **ΔΙΑΛΟΓΟΣ ΜΕΝΕΛΑΟΥ-ΓΕΡΟΝΤΙΣΣΑΣ**  Ο Μενέλαος πληροφορείται για την Ελένη. | **ΜΟΝΟΛΟΓΟΣ ΜΕΝΕΛΑΟΥ**  Ο Μενέλαος στοχάζεται μετά την αποχώρηση της γερόντισσας→  Προσδοκίες θεατών |

**ΜΕΝΕΛΑΟΣ** **ΓΕΡΟΝΤΙΣΣΑ**

* Ρακένδυτος ναυαγός Ο Ευριπίδης δίνει ολοκληρωμένη
* Καυχησιάρης πολεμιστής υπόσταση σε δευτερεύον πρόσωπο.
* Τραγικός ήρωας Γυναίκα και γερόντισσα για επίδειξη
* Κωμικά στοιχεία ευαισθησίας
* Σύγκριση με Τεύκρο Προωθεί την πλοκή και προβάλλει

την αδυναμία του Μενέλαου.

**Όνομα - Σώμα**

Ο Μενέλαος ένδοξος βασιλιάς **Φαίνεσθαι - Είναι**

Ο Μεν. σε εξαθλιωμένη κατάσταση Η Γερόντισσα φαίνεται σκληρή –

Είναι ευνοϊκή προς τους Έλληνες

**Δόξα - Αλήθεια**

Η Ελένη πιστεύεται πως είναι στη σπηλιά, στην πραγματικότητα είναι μέσα στο παλάτι.

**Καινοτομίες Ευριπίδη**

1. Ο χορός απών
2. Ο Μενέλαος γκρεμίζεται από το βάθρο του βασιλιά και ένδοξου κατακτητή και γίνεται ένας ρακένδυτος ναυαγός. Οι ήρωες του Ευριπίδη χάνουν το μεγαλείο που τους είχε προσδώσει η μυθική κ επική παράδοση και παρουσιάζονται απομυθοποιημένοι, με τρόπο ρεαλιστικό, με όλες τις ατέλειές τους.
3. Μια γυναίκα και γερόντισσα στο ρόλο θυρωρού του παλατιού.